
	פסק דין



לפני ביהמ"ש בקשה של נציגות בעלי זכויות בבניין לקבוע כי הסתיימה התקשרות עם חברת ניהול

בקשה לסעד זמני
1. התובעת הגישה ביום 6.5.20 בבית המשפט המחוזי בקשה לסעד זמני בו ביקשה להורות לנתבעת להפסיק להציג עצמה כחברת ניהול בבניין ולאפשר לחברה אחרת לפעול כחברת ניהול במקומה.

הגשת כתב התביעה
2. התובעת הגישה ביום 13.5.20 בבית המשפט המחוזי כתב תביעה על דרך המרצת פתיחה בו ביקשה לקבוע כי הסתיימה התקשרות עם חברת ניהול מסיבות שונות ולחייב אותה להציג פנקסים וכל מסמכי הנהלת החשבונות.

העברת הדיון בתובענה לבית משפט השלום
3. כבוד נשיא ביהמ"ש המחוזי (כתוארו דאז) השופט איתן אורנשטיין הורה ביום 1.6.20 על העברת התובענה לבית משפט השלום.

הדיון הראשון והשני
4. ביום 10.6.20 התקיים הדיון הראשון בתובענה במסגרת דיון בבקשה לסעד זמני לפני כבוד השופט אריאל צימרמן. מטעם המשיבה העידה גב' טלי פרי (להלן : "טלי") ומטעם המבקשת ה"ה יוסי ארדיטי (להלן: "יוסי") ומר רוני עזרן (להלן: "רוני"). ביום 29.6.20 התקיים הדיון השני. נחקרו רוני ומר אלי ראסד ("אלי") מטעם המבקשת וטלי ומר שרון חזן (להלן: "שרון") מטעם המשיבה. 

דחיית הבקשה לסעד זמני
5. ביהמ"ש (כבוד השופט צימרמן) דחה ביום 19.8.20 הבקשה לסעד זמני.

כתב התשובה לתובענה
6. המשיבה הגישה ביום 20.8.20 תשובה לתובענה, לאחר שביקשה וקיבלה ארכות, עד למועד מתן ההחלטה בבקשה לסעד זמני. הנתבעת כפרה בתשובה במעמדה של התובעת כנציגות,  וטענה כי על מנת להחליף אותה יש צורך לפעול על פי מנגנון ביטול הסכם הניהול הקבוע במאות הסכמי ניהול פרטניים ואישיים שנכרתו ישירות בינה ובין בעלי הזכויות בבניין. עוד טענה, שאין בתביעה כל ראיה לכך שהתקבל הרוב הדרוש לצורך החלפת חברת הניהול.

שינוי סדר הדין לסדר דין רגיל והגשת כתבי טענות בהתאם
7. בעקבות הערת ביהמ"ש (מותב זה), הצדדים הודיעו כי מסכימים לשינוי סדר הדין לסדר דין רגיל. ביהמ"ש נתן ביום 3.9.20 תוקף של החלטה להסכמתם. התובעת הגישה כתב תביעה בהתאם ביום 15.9.20 והנתבעת ביום 2.11.20.

הגשת ראיות
8. ביהמ"ש קבע ביום 31.1.21 כי מוצו הליכים מקדמיים ונתן צו להגשת ראיות. התובעת הגישה ראיותיה לאחר שהוזהרה בטרם מחיקת התביעה, ביום 15.3.21. הנתבעת הגישה ראיותיה, לאחר שביקשה וקיבלה מספר ארכות, לרבות בשל המצב הביטחוני, ביום 31.5.21.

הדיון השלישי
9. ביום 1.7.21 התקיים הדיון השלישי לאחר שמועד הדיון נדחה לבקשת הנתבעת. ביהמ"ש התיר לתובעת לתקן כתב התביעה. הנתבעת הודיעה כי בכוונתה להגיש בקשה לחייב התובעת בהפקדת ערבון וביהמ"ש קצב לה פרק זמן לכך.

הגשת כתבי טענות מתוקנים
10. התובעת הגישה כתב תביעה מתוקן ביום 20.7.20.





חיוב התובעת בהפקדת ערבון, תשלום הערבון והגשת כתב הגנה מתוקן
11. ביהמ"ש חייב ביום 15.8.21 התובעת בהפקדת ערבון. התובעת הפקידה הערבון ביום 3.10.21 לאחר שביקשה וקיבלה ארכה. ביהמ"ש הורה באותו יום לנתבעת להגיש כתב הגנה מתוקן שהוגש ביום 20.10.21.

הדיון הרביעי, החמישי, והשישי
12. ביום 21.10.21 התקיים הדיון הרביעי. מכיוון שבא כוח התובעת לא התייצב, נקבע מועד לדיון נוסף. ביום 24.11.21 התקיים הדיון החמישי. ביהמ"ש קבע מועד לשמיעת הראיות, סדר נחקרים וקצב זמני חקירה. ביום 17.2.22 התקיים הדיון השישי בו נחקרו רוני, מר גבריאל שיש (להלן: "גבריאל"), שרון וטלי.

עדכון הרשויות בדבר מצב הבטיחות במתחם
13. ביהמ"ש קבע בתום הדיון כי יש להביא לידיעת רשות הכבאות ומינהל ההנדסה בתל אביב תוכן העדויות שהובאו לפניו לגבי מצב הבטיחות בבניין, ובעיקר בדבר העדר אישור מתווה המלטות במקרה של שריפה. התובעת הגישה אישורי המצאת ההחלטה לנמענים.

הגשת סיכומים
14. ביום 3.2.22 ביהמ"ש פרסם פרוטוקול הדיון ונתן צו להגשת סיכומים. התובעת הגישה סיכומיה, לאחר שביקשה וקיבלה ארכה,  ביום 24.3.22 והנתבעת ביום 14.4.22.

דיון והכרעה
15. על ביהמ"ש לקבוע האם יש מקום לקבל טענת התובעת כי הנתבעת הוחלפה בחברת ניהול אחרת ולחלופין, כי יש להחליפה עקב הפרת חובותיה כחברת ניהול.

להלן טענות הצדדים:

טענות התובעת
16. התובעת טענה בכתב התביעה כי התובענה הוגשה על רקע ליקויים מסכני חיים שהתגלו בבניין  ואשר מעמידים בסכנה ממשית ומידית את חייהם, בריאותם ופרנסתם של דיירי הבניין, כמו גם את חייהם ובריאותם של כל באי המתחם. עוד טענה, שמדובר בבניין בו 200 יחידות פרטיות בבעלות דיירי הבניין, בשטח כולל של כ- 80,000 מ"ר וכי מדובר בבניין שטרם נרשם כבית משותף ולפיכך חל עליו התקנון המצוי. תשלומי הוועד החודשיים המשולמים על ידי דיירי הבניין מסתכמים בסך של כ- 650,000 ₪.

עוד טענה, שחברי הנציגות התמנו לתפקידם באסיפה הכללית של דיירי הבניין שהתקיימה ביום 28.5.19, ומאז הם פועלים כדין כנציגות הבניין. עוד טענה, שביום 2.11.19 התקיימה אסיפה כללית של דיירי הבניין ובה בין היתר הוחלט בהחלטת רוב, בהתאם לסעיף 71(ב)(2) לחוק המקרקעין, לסיים את ההתקשרות עם הנתבעת, ולהחליפה במתחזק אחר.

עוד טענה, שהנתבעת מסרבת לקבל את הדין ופועלת בכוחנות ובבריונות כנגד המתחזק החדש וכנגד דיירי הבניין אשר תמכו בהחלפת המתחזק וכנגד דיירי הבניין אשר משלמים תשלומי וועד למתחזק החדש, פוגעת בהם ומתנכלת להם בדרכים שונות.

עוד טענה, שהנתבעת הפרה את הסכם הניהול והפנתה לחוו"ד מומחה הבטיחות כמו גם דו"ח הביקורת של כיבוי והצלה שמדברים בעד עצמם ומפרטים כמה חמור המצב וכמה קרובה וממשית סכנת החיים לדיירי הבניין ולכל באי הבניין וכי בכל רגע נתון עלולה לפרוץ אש בבניין ובמקרה כזה לא זו בלבד שלא ניתן יהיה לנקוט פעולות לכיבוי האש, בשל היעדר אמצעי כיבוי הכרחיים, אלא שספק רב אם כל דיירי הבניין ומבקריו יצליחו להימלט נוכח הליקויים החמורים שהתגלו בבניין. עוד טענה, שחוות הדעת עוסקת רק בליקויים בשטחים המשותפים של הבניין. אולם, הנתבעת מוסיפה חטא על פשע כאשר אינה פועלת למנוע סיכוני אש של עסקים פרטיים בבניין  וכאשר היא עצמה גורמת ליצירת מפגעי וליקויי בטיחות קשים. עוד טענה, שהנתבעת השתלטה על כל השטחים הציבוריים בבניין ועושה בהם כשלה, וגורמת בעצמה למפגעי בטיחות קשים. 

עוד טענה, שהנתבעת בעצמה ו/או באמצעות החברה האחות השכירה ועדיין משכירה בניגוד לדין את הממ"דים שבבניין תוך שהיא גובה עבורם דמי שכירות, והתוצאה היא שהממ"דים בבניין נעולים, תפוסים, ולא ניתן לעשות בהם שימוש בעת חירום. 

עוד טענה, שהבניין סובל מזה שנים רבות מהזנחה קשה ומעזובה בשל אי מילוי התחייבויות הנתבעת כלפי הדיירים. כמו כן, דחתה טענת הנתבעת כי כל השטחים הציבוריים וכל הרכוש המשותף בבניין הינם שלה.  
.
עוד טענה, למרמה וניגוד עניינים אסור של הנתבעת עם החברה האחות. עוד טענה, שהנתבעת פועלת בחוסר שקיפות ומסרבת להציג לה מסמכי הנהלת חשבונות ודוחות כספיים כלשהם על פעילותה. עוד טענה, שבניגוד להוראות סעיף 16 לתקנון המצוי וסעיף 9(10) להסכם הניהול הראשון, הנתבעת לא ניהלה ועדיין אינה מנהלת פנקס הוצאות והכנסות של הבניין, אלא רק הנהלת חשבונות של הנתבעת עצמה.
עוד טענה, שהנתבעת לא ניהלה ועדיין אינה מנהלת חשבון בנק ייעודי להכנסות והוצאות של הבניין. עוד טענה, שהנתבעת אשר מסרבת לקבל את הדין על החלפתה במתחזק חדש, מנצלת את כוחה כמתחזק לשעבר ואת טענותיה כי רכשה את כל הרכוש המשותף בבניין (כולל חניונים, גג, כבישים ומעברים פנימיים, מחסנים, ממ"דים ומתקנים ציבוריים אחרים) כדי לגייס לטובתה דיירים שונים שיתמכו בה, באמצעות איומים שונים, באמצעות התנכלות ובאמצעות מתן טובות הנאה שלא כדין. עוד טענה, שהנתבעת חסמה את הכניסה לחניון. ביום 1.5.20 הקימה מחסום בכניסה לחניון (חניון הפתוח למעלה מ- 20 שנה) והחלה להודיע לדיירי הבניין כי לא תאפשר חניה למי שלא שילם לה את תשלומי הוועד. עוד טענה, שהמעליות בבניין אינן פועלות, חלקן פועלות חלקית ובחלקן קיימים ליקויי בטיחות חמורים. עוד טענה, שכאשר פנה המתחזק החדש לחברת המעליות, נמסר לו שלא ניתן לטפל בתקלות שכן קיים חוב של כ- 130,000 ₪ של הנתבעת לחברת המעליות. עוד טענה, שהסכם הניהול מהווה על פי דין חוזה אחיד ולפיכך חל עליו חוק החוזים האחידים. עוד טענה, שתקופת ההתקשרות של הצדדים לפי הסכם הניהול, ברציפות מאז שנת 1983 (קרוב לארבעים שנה), הנה בלתי סבירה.

עוד טענה, שפעולותיה ומחדליה של הנתבעת מהוות הפרות יסודיות של סעיפים 3-4 להסכם הניהול. פעולותיה ומחדליה מהווים הפרה יסודית של חובת תום הלב החלה על הנתבעת במילוי התחייבויותיה על פי הסכם הניהול. עוד טענה, שפעולותיה של הנתבעת וטענותיה כי כל הרכוש המשותף בבניין הנו בבעלות החברה האחות, מנוגדות לסעיף 55(ג) לחוק המקרקעין.

טענות הנתבעת 
17. הנתבעת טענה בכתב ההגנה, כי מדובר בתובעת שאינה נציגות או ועד. מדובר ב"נציגות" שנבחרה בהליך שאינו חוקי ולא ניתן להכיר בסמכויותיה לפעול ככזו. בהתאם, כל ההחלטות הינן חסרות תוקף והיא איננה מייצגת את דיירי הבניין.

עוד טענה, שעל מנת להחליף אותה, יש צורך לפעול על פי מנגנון ביטול הסכם הניהול הקבוע במאות הסכמי ניהול פרטניים ואישיים שנכרתו ישירות בינה ובין בעלי הזכויות בבניין. הסכמים אלה, טענה,  עודם בתוקף ולא בוטלו כדין מעולם.

עוד טענה, שהתובעת הסתירה מביהמ"ש שקודם לתביעה זו, במשך שמונה שנים תמימות, נוהלה תביעה נגדה, על ידי "נציגות" שקדמה לתובעת כאשר חלק מהנציגים החתומים על הבקשה עתה היו חלק מאותה "נציגות". אותה תביעה נמחקה שנה לפני הגשת תביעה זו, על ידי אותה נציגות.
עוד טענה, שגם הפעם אין בידי התובעת ראיה, כי אכן בידיה הרוב הדרוש להחלפת הניהול.

עוד טענה, שהתובעת כלל לא מסבירה כיצד ומדוע, אם איננה חתומה על הסכם ניהול כלשהו עמה, יכולה לעתור לסעד הצהרתי המורה על בטלות הסכמי ניהול שנכרתו באופן אישי, בין חברת הניהול ובין מאות בעלי זכויות בבניין. עוד טענה, שאין לתובעת ייפוי כוח או מנדט לעשות כן ובכל מקרה, היא לא מציגה בתביעה כל ייפוי כוח או מנדט כזה.

עוד טענה, שאין גם מקום לפסוק לתובעת לפי הסעד החלופי שנטען שהחוזה הינו חוזה אחיד וחלק מסעיפיו הינם מקפחים, שכן אין כל ראיה בתביעה לתזה המופרכת שמעלה התובעת לפיה נכרת בכלל "הסכם ראשון" בין התובעת לחברת הניהול ושמאות הסכמי הניהול הפרטניים, הינם תולדה של אותו הסכם ראשון, אשר ביטולו, יביא לביטול אותם מאות הסכמים. עוד טענה, שמדובר פשוט בהמצאה פרועה הנעדרת כל ראיה. עוד טענה, שהעובדה שמדובר בהמצאה עולה אף מ"ההסכם הראשון" שצורף כנספח ח' לכתב התביעה, אשר גם הוא דוגמא להסכם ניהול פרטני שנחתם מול בעל זכויות במתחם. הסכמים פרטניים אלה, הם הנוגעים  לענייננו ולא ברור כלל מניין שואבת התובעת את התזה אודות "הסכם ניהול ראשון". עוד טענה, שאף אם היה טעם בתזה של התובעת, גם לשיטתה עצמה "הסכם הניהול הראשון" נכרת עוד בשנת 1983. על כן, לו נציגות הדיירים סברה שיש באותו הסכם תניות מקפחות, הרי שהמועד להעלות טענות אלה חלף כבר לפני שנים רבות. טענה זו התיישנה לכל המאוחר בשנת 1990 ומכאן שבכל מקרה, יש להורות על דחייתה.

עוד טענה, שעל פי הוראות הסכמי הניהול, לצורך החלפת חברת הניהול, ישנן שתי אפשרויות:
האפשרות הראשונה היא שתימסר הודעה על ידי התאגדות של בעלי היחידות בבניין, אשר שטחם הכולל של יחידותיהם מהווה 75% לפחות מכלל שטחי הבניין.
האפשרות השנייה היא שבעלי יחידות המחזיקים לפחות כ- 50% מכלל השטחים בבניין, אשר יסברו כי היא אינה עומדת בהתחייבויותיה על פי ההסכמים, יפנו ביחד בבקשה לבית המשפט להורות על ביטול ההסכמים עקב הפרתם.

עוד טענה, שבאותה אסיפת דיירים מחודש נובמבר 2019 ואשר בה התקיימה הצבעה על החלפת חברת הניהול, לא התקבל הרוב הדרוש להחלפת חברת הניהול על פי הסכמי הניהול, אפילו לא בקירוב.

עוד טענה, שגם טענותיה של התובעת בנוגע להפרות הסכמי הניהול לכאורה הינה חסרת שחר ודינן דחיה. עוד טענה, שיש לדחות את התביעה על הסף מחמת העדר עילה- לתובעת אין את הרוב הדרוש להחלפת חברת הניהול. עוד טענה, שאין כל הסכם בינה ובין התובעת.

האם יש להצהיר כי סיום ההתקשרות בין התובעת לנתבעת נעשה כדין וכי הנתבעת אינה משמשת עוד כמתחזק בבניין ?

מעמד התובעת
18. הנתבעת טענה בעמוד 141 שורה 20 כי אין בבניין נציגות:
"העדה, גב' אלגור פרי: 	כל עוד אין נציגות, אז זה חברת הניהול. אנחנו.
עו"ד פישביין: 	זאת אומרת, לטענתכם מה שאת אומרת לי עכשיו, שאתם הנציגות החוקית של הבית המשותף?
העדה, גב' אלגור פרי: 	זה יותר, אם אין ועד לבניין, ואין נציג אחר אז אנחנו הנציג.
עו"ד פישביין: 	אתם נבחרתם כנציגות?
העדה, גב' אלגור פרי: 	כשבהסכמי ניהול הראשונים, ככה הוגדר."

19. הבניין אינו רשום כבית משותף. אולם, על פי סעיף 77ב לחוק המקרקעין התשכ"ט-1969 (להלן: "חוק המקרקעין") "סעיפים 56, 57, 58, 59, 59א עד 59ג, 59ה עד 59י, 62(א), 65, 68 עד 70, 71, 71א עד 71ד, ו-72 עד 77 וכן סעיף 1א לחוק המקרקעין (החלפת ספק גז המספק גז באמצעות מערכת גז מרכזית), התשנ"א-1991, והתוספת לאותו חוק יחולו על בית לפי פרק זה, בשינויים המחוייבים."
 
20. לכן, חל סעיף 65 לחוק המקרקעין לפיו "לכל בית משותף תהיה נציגות לשם ניהול עניני הבית המשותף; הנציגות תיכון ותפעל לפי הוראות התקנון."

21. סעיף 77ג לחוק המקרקעין קובע שיחול התקנון המצוי.

22. על פי סעיף 5(א) לתקנון המצוי, בעלי הזכויות ימנו הנציגות בישיבת האסיפה הכללית. לכן, ככל שסברה הנתבעת כי הנציגות לא מונתה כדין היה עליה, או על בעליה, שמחזיקים בכובע נוסף, כבעלי נכסים בבניין,  לעתור מיד לאחר מינויה של התובעת בחודש מאי 2019 ולטעון כי היא לא מונתה כדין. לא התובעת אמורה להוכיח כי מונתה כדין, אלא בעל זכויות שטוען כי לא מונתה כדין. כאן המקום לציין שיו"ר הנציגות לא נשאל בחקירתו בדבר האסיפה בה מונתה הנציגות, ומכאן שלא נסתרה טענת התובעת כי מונתה כדין באסיפה כללית שהתקיימה בחודש מאי 2020.

23. לענייננו השאלה אם הנציגות מונתה כדין, אם לאו, נוגעת לחוקיות האסיפה הכללית שכונסה לצורך החלפת הנתבעת וזאת לנוכח ההוראות בתקנון המצוי לגבי התנאים לכינוס האסיפה הכללית.

האם בעלי הזכויות רשאים להתקשר עם חברת ניהול ?
24. בהתאם להסדר הקבוע בסעיף 71(ב)(1),	
 "בעלי הדירות רשאים לקבוע, בתקנון או בהחלטה שהתקבלה ברוב של בעלי הדירות ששני שלישים של הרכוש המשותף צמודים לדירותיהם, כי הניהול וההחזקה התקינה של הרכוש המשותף, כולם או רובם, יתבצעו על ידי מי שבעלי הדירות יתקשרו עמו למטרה כאמור (בחוק זה – מתחזק)". 

25. לענייננו, הנתבעת הינה חברת ניהול שטוענת שהתקשרה ישירות עם בעלי הזכויות. לכן, יש לבדוק טענת הנתבעת לפיה ההסכמים הפרטניים גוברים על הכרעת רוב בעלי הזכויות לגבי זהות המתחזק.

האם בעלי הזכויות סיימו כדין את ההתקשרות עם הנתבעת והתקשרו כדין עם חברת ניהול אחרת ?
26. התובעת טענה כי באסיפת בעלי הזכויות שהתקיימה ביום 2.11.19   הוחלט על סיום כדין של ההתקשרות עם הנתבעת ועל התקשרות כדין עם חברת ניהול אחרת, היא טנדו.

27. לפי סעיף 71(ב)(2) לחוק המקרקעין:
"החלטה לענין התקשרות עם מתחזק מסוים או לענין החלפתו תתקבל בידי בעלי הדירות שיותר ממחצית הרכוש המשותף צמוד לדירותיהם".

28. ברע"א  2206/11 רזניקוב נ' דיצה הדר ניהול בתים משותפים בע"מ (פורסם בנבו) ביהמ"ש העליון דחה בקשת רשות ערעור על פסק דין של ביהמ"ש המחוזי שקבע כי הוראות אלה הינן קוגנטיות. כמו כן, אושרה קביעת ביהמ"ש המחוזי שניתן לאשר גם בדיעבד החלפת המתחזק. ראו גם בעש"א 56894-01-17 מנדלביץ ואח' נ' נציגות הבית המשותף ברחוב בילטמור 4 בתל אביב (פורסם בנבו).

29. לכן, ביהמ"ש דוחה טענות הנתבעת לפיה יש לפרש הוראות חוק המקרקעין בכפוף להוראות חוזיות לעניין עצם ההחלפה, להבדיל מטענות לפיצוי כספי בגין הפסקת ההתקשרות. ביהמ"ש קובע כי לנוכח הסמכת רוב בעלי הזכויות להחליט על התקשרות והפסקת התקשרות עם מתחזק, אין מקום לטענת הנתבעת לפיה החוזים הפרטניים גוברים על הסכמות אלה ולו גם בשל הסיבה שטענה זו אינה יכולה להחזיק מים שעה שלא יעלה על הדעת שכל בעל זכויות יתקשר כביכול, לשיטת הנתבעת, עם מתחזק שונה בהסכם פרטני. מכאן שעל ביהמ"ש להדרש לשאלה האם התובעת עמדה בתנאים הנדרשים להחלפת הנתבעת במתחזק אחר, דהיינו, "החלטה של  בעלי הדירות שיותר ממחצית הרכוש המשותף צמוד לדירותיהם"

האם האסיפה כונסה כדין?
30. כאמור לעיל, על הבניין חל התקנון המצוי הקובע תנאים כלהלן לצורך כינוס האסיפה הכללית:
"5(ב)הנציגות תקבע את מועד האסיפה הכללית ותועיד אותה; האסיפה הראשונה תתקיים תוך שלושה חדשים מיום רישום הבית בפנקס הבתים המשותפים; לאחר זאת תתקיים האסיפה לא יאוחר מחמישה עשר חודש מיום האסיפה הקודמת.
אסיפה כללית שלא מן המנין
6.(א)נוסף על האסיפות הכלליות לפי סעיף 5 רשאית הנציגות להועיד אסיפה כללית כל אימת שהדבר ייראה לה, והיא חייבת להועידה, אם דרשו זאת בעליהן של שליש מן הדירות לפחות.
(ב)לא הועידה הנציגות אסיפה תוך ארבעה-עשר יום מהיום שהוגשה לה דרישה כאמור בסעיף קטן (א), רשאים בעלי הדירות שדרשו זאת להועיד את האסיפה.
כינוס אסיפה
7.(א)הודעה על מועד קיומה של אסיפה כללית ומקומה תימסר לבעלי כל הדירות ארבעה ימים לפחות לפני המועד.
(ב)הודעה שהוצגה במקום בולט על פני הבית המשותף או בתוכו, רואים אותה כאילו נמסרה לכל בעל דירה יום אחד לאחר שהוצגה.
המנין באסיפה
8.(א)רואים אסיפה כללית כחוקית אם הודעה על קיומה נמסרה כאמור בסעיף 7 והשתתפו בה בעליהן של מחצית הדירות לפחות, בעצמם או על ידי באי-כוח.
(ב)ההודעה על קיום האסיפה הכללית יכול שתקבע שאם לא יהיה נוכח מנין חוקי בשעה שנקבעה לפתיחת האסיפה, תתקיים האסיפה בשעה אחרת באותו יום, ומשנקבע כן, תהיה האסיפה שנתכנסה בשעה האחרת חוקית בכל מספר של משתתפים.
סדר היום באסיפה
9.(א)ההודעה על מועד אסיפה כללית תפרט את סדר יומה."
31. הנתבעת לא טענה בעניין קיום התנאים השונים שנמנו לעיל לעניין כינוס אסיפה, אלא לכך שלא הושג הרוב הדרוש להחלפתה. כאן המקום לציין שמקובלת על ביהמ"ש טענת התובעת כי אין הכרח לקיים ההצבעה במסגרת אסיפה דווקא. אולם, ממילא התובעת טענה שהתקיימה אסיפה בה התקיימה ההצבעה.

האם הרוב המיוחס הוא ביחס למשתתפים בהצבעה או ביחס לכל בעלי הנכסים?
32. התובעת טענה שהרוב המיוחס הדרוש הוא ביחס למשתתפים בהצבעה ולא ביחס לכל בעלי הנכסים והנתבעת טענה שהרוב המיוחס הוא ביחס לכל בעלי הנכסים. ביהמ"ש קובע כי מלשון החוק ברור שהכוונה הינה שהרוב המיוחס הוא ביחס לכל בעלי הנכסים, שכן אחרת המחוקק היה כותב זאת במפורש. לכך, יש גם הצדקה מהותית. כפי שנקבע קודם לכן, התוצאה של החלטת הרוב המיוחס הינה רבת משמעות שכן היא גוברת על הסכם חוזי שהושג עם נציגות אחרת ולכן מצופה כי לא רוב של משתתפים בהצבעה יפגע בזכות חוזית, אלא רוב של מצביעים מתוך כלל בעלי הנכסים. 

האם הצביע בעד החלפת הנתבעת רוב מיוחס מתוך כלל בעלי הנכסים?
 33.	מכאן שיש לבדוק מי השתתף בהצבעה ביחס לכלל בעלי הנכסים. רוני נשאל בעמוד 97 שורה 7 לגבי ההכנות לקיום ההצבעה:
"כב' הש' הדר : 	הייתה פונקציה, שאלה, הייתה פונקציה שנקרא לה יושב ראש ועדת הבחירות, או ועדת בחירות שהייתה מוסמכת לקבוע מי ישתתף בהצבעה ומי לא?
העד, מר עזרן: 	כן. אנחנו בכניסה, כשמישהו נכנס בכניסה, אנחנו זיהינו אותו קודם כל שהוא בעל נכס. ולא איזה שוכר או מישהו. היה גם ויכוח,
כב' הש' הדר : 	אדוני אני אשאל אחרת, יותר פשוט, האם,
העד, מר עזרן: 	היו מספר אנשים, כן.
כב' הש' הדר : 	האם, האם, רק רגע, האם הייתה החלטה של הנציגות לפני אותה ישיבה, שקבעה שפלוני, אלמוני ופלמוני הם יהיו ועדת הבחירות, והם יהיו מוסמכים לקבוע מי מצביע, ומי לא מצביע?
העד, מר עזרן: 	הייתה התראה של חודש ימים קודם שבה כתוב, כל מי שרוצה להגיע למפגש הזה ורוצה להצביע, נא לשלוח, בתקדים לפני שאתה מגיע, אתה מתכוון להגיע, איזה יחידות יש לך וכו'. חלק עשו את זה, וחלק לא עשו את זה. והגיעו פיזית עם המסמכים שלהם באותו רגע. אם תסתכל,"

34. כבר בחקירה הראשונה בעמוד 18 בשורה 3 רוני העיד שחלק מצילומי החוזה עם רמ"י של המשתתפים בהצבעה נמצא ברשותו. רוני אישר גם בחקירתו השנייה, בעמוד 99 בשורה 19 שלתובעת הוצגו באסיפה רק חלק מאישורי הזכויות מטעם רמ"י:
"העד, מר עזרן: 	כן, חלק יש לנו אישורי זכויות. אז באותו מעמד היה לנו חלק של אישורי זכויות. גם יכול להגיד לך מאיפה. במשפט הקודם שהיה לפני המון שנים,
עו"ד גרוס : 	יפה.
העד, מר עזרן: 	היה שם, יש רישום,"

35.	רוני נשאל בעמוד 114 שורה 10 מדוע לא הציגו הנתונים הרשומים אצל רמ"י:
"הובהר לי כי גם קיים בידכם", הובהר לה לעו"ד, אתם מסרתם לה, "כי גם קיים בידיכם תשריט של בית פנורמה, כפי שהוא מצוי גם במנהל מקרקעי ישראל, וכי היחידות המסומנות בו ניתנות לזיהוי. תשריט כזה אם כן, הוא הבסיס לזיהוי היחידות, זיהוי הבעלות של כל יחידה ורישום פרטי הבעלים הרשום". את התשריט הזה שאתם הצגתם לה, ויש אותו גם במנהל מקרקעי ישראל למה לא צירפת לתצהיר שלך?
העד, מר עזרן: 	לא הצגנו לה תשריט. אנחנו,
עו"ד גרוס : 	לא הצגתם לה?
העד, מר עזרן: 	אמרנו לה שיש תשריט במנהל, לא הצלחנו לקבל מהמנהל את התשריט".

36. הנתבעת טענה שלא ידוע מי היו בעלי הנכסים במועד ההצבעה. כדוגמא, רוני נשאל בעמוד 57 שורה 31 האם "יודע אם מר מתי וייס מכר את כל הנכסים שלו בבניין?
העד, מר עזרן: 	לא. אין לי מושג."

37. טלי העידה בעמוד 154 שורה 8 ש"אני הייתי סבורה שמתי וייס מכר את כל על זכויותיו בבניין, ולא נמצא בבניין. מהתשובה של רוני לא הבנתי אם זה נכון או לא, כי הרי הם מכירים, הם בוועד ביחד.
..
עו"ד פישביין: 	רגע תקשיבי לשאלה. יש לכם את כל הסכמי הניהול, אני מניח שאין לך בעיה, אין לכם בעיה להסתכל על הסכמי הניהול ולהגיד, כמה חתומים כבעלים וכמה חתומים כשוכרים. נכון?
העדה, גב' אלגור פרי: 	יש לנו בעיה גדולה מאוד."

וראו בעמוד 156 שורה 25
העדה, גב' אלגור פרי: 	כי, א', הם יכולים לבחור לא להגיד לנו את זה. הם יכולים לבחור, מכרנו את הנכס ולא אומרים לכם. הם יכולים להציג את עצמם, הם יכולים, זה הרי, אין לי, אין לי אפשרות לבדוק את זה ואין לי אפשרות לאכוף את זה. הם באים אליי או אני ניגשת אליהם, והם יכולים גם לסרב לחתום."
38. ביהמ"ש קובע כי בעלי הנכסים, הם מי שרכשו זכות חכירה מבעלת המקרקעין שרמ"י מנהלת עבורה המקרקעין. לכן, לצורך קביעת זהות כל בעלי הנכסים במועד ההצבעה היה על התובעת להכין רשימת בעלי זכות הצבעה על יסוד חוזי החכירה. רוני העיד שהתובעת דרשה מהמשתתפים בהצבעה להציג את העמוד הראשון בחוזה עם רמ"י. אולם, הוא אישר שאין ברשותו להציג את אותם עמודים שהוצגו. 

39. לכן, די בליקוי זה כדי לקבוע שהתובעת לא הוכיחה כי הושג רוב מיוחס לצורך החלפת הנתבעת.

הצדדים חלקו בשאלה כיצד יש לחשב הרוב המיוחס
40. לא רק שרשימת בעלי הנכסים לא הוכחה ע"י הצגת כלל החוזים, אלא שהצדדים חלקו לגבי השאלה כיצד יש לחשב את סך הרכוש המשותף לצורך הוכחת הטענה שרוב בעלי יותר ממחצית הרכוש המשותף שצמוד לדירותיהם הצביעו בעד ההחלפה.

41. רוני אישר בעמוד 63 שורה 10 שלפי היתר הבנייה המאוחר יותר, שטח הברוטו הוא 118,648. 

42. אולם, רוני טען בעמוד 65 שורה 3 שהסכום ברוטו הוא 80,000 מ"ר.
"העד, מר עזרן: 	לא, אנחנו אז בזמנו, לא החשבתנו, הורדנו את ה-40,000, כמעט 40,000 כבישים, יש בבניין הזה, כנראה אנשים לא מבינים. זה בניין עגול שבתוכו יש כבישים סללום, כביש ממש שנוסע בתוך הבניין ועובר קומה, קומה. כביש שזה שטח עצום של כבישים. כל זה אנחנו בדרך כלל מורידים, לא סופרים את הכבישים האלה. וזו הסיבה שכתבתי 80."

43. רוני הסביר בעמוד 66 שורה 6 שיש גם סכום "נטו":
"העד, מר עזרן: 	הנטו הוא 60. נטו אולמות שהאנשים גרים בהם ועובדים בהם, הוא סדר גודל של 60, 61 זה הסדר גודל.
עו"ד גרוס : 	כן. הבנתי.
העד, מר עזרן: 	ה-80 יש מסביב חדרי מדרגות שלצערי חלק מהעובדים מילאו אותם במחסנים, או כל מיני דברים כאלה. יש מסביב, יש ממ"דים, יש עשרות ממ"דים בניין הזה, יש מחסנים, יש כל מיני דברים שלא קשורים"

44. רוני הסביר בעמוד 67 שורה 1 שבעת עריכת ההצבעה לא היו לתובעת נתונים מדויקים:
"כן, באותה תקופה לא היה לנו מידות מדויקות, אחרי זה כבר היה לנו את אולמן ביד, ואז בדקנו יותר מדויק.
עו"ד גרוס : 	הבנתי.
העד, מר עזרן: 	בגלל זה, הכל זה הערכות פה. זו הייתה הצהרה הערכות. אגב, כל המטרה של הפגישה עם השופט צימרמן, הייתה בעיקר בנושא בטיחות. וכל ההסברים של המטרים זה להסביר מה גודל הבניין ומה אנחנו עושים בו. אבל הטענה המרכזית שביקשנו מידית להחליף את חברת הניהול, זה היה בטיחות אש שהייתה חמורה מאוד. לא היה גנרטורים, דברים מאוד, מאוד מסוכנים בבניין. המעליות לא עבדו, כל מיני דברים כאלה.

כתוב שם 126 איש מבעלי הזכויות בבניין שהינם בעלים של שטח כולל של כ-45,000 מטר מתוך כ-80,000.
העד, מר עזרן: 	רכשו את יחידותיהם וחתמו על הסכמי הניהול".

45. רוני הסביר בעמוד 67 שורה 5 מאין שאב המידע בדבר סכום הברוטו:
"העד, מר עזרן: 	המקור הוא קובי טרנר שהיה מנכ"ל החברה שאמר שיש כ-80,000. אנחנו,
עו"ד גרוס : 	הבנתי.
העד, מר עזרן: 	אז לא היה לנו מדידות. בשלב הזה לא היה מדידות.
עו"ד גרוס : 	שיש כ-80,000 מה? מה הוא אמר לכם?
העד, מר עזרן: 	כ-80,000 ברוטו.
עו"ד גרוס : 	ברוטו.
העד, מר עזרן: 	זה מה שהוא טען.
עו"ד גרוס : 	עם חניונים, בלי חניונים? מה הוא אמר לך?
העד, מר עזרן: 	לא יודע, הוא אמר 80,000 מטר ברוטו.
עו"ד גרוס : 	אתה לא יודע. אמר, עשה,
העד, מר עזרן: 	המנכ"ל קובי טרנר אמר 80,000 מטר ברוטו, אמר שהוא גובה 95% מהגבייה, יש לו X כסף,"

וראו בעמוד 69 שורה 19
"העד, מר עזרן: 	הוא אמר יש לי כ-80,000 הסכמי ניהול, אז ציטטתי את זה. אבל אם אתה שואל אותי עכשיו גם כן, באותו מעמד, היו כ-80,000 ברוטו שהם לא כוללים את הכבישים, אבל כוללים את החניונים,
עו"ד גרוס : 	אני שואל אותך,
העד, מר עזרן: 	וכוללים את המקלטים, וכוללים את מדרגות.
עו"ד גרוס : 	אני שואל אותך, אז שוב, כשכתבת בסעיף 11, 80,000, זה כי קובי אמר, וכשכתבת 80,000 בסעיף 5 לתצהיר שלך, זה כי הסתמכת על ההיתר מ-94?
העד, מר עזרן: 	עוד פעם לא. קובי אמר אבל היה לי את ההיתר, אני, אני לא מנותק מהמציאות, אנחנו קראנו את ההיתר באותו זמן. בגלל זה אמרתי כי היה לי שני,
כב' הש' הדר: 	אני חושב שמה שעוה"ד שואל, האם זה מקרי של ה-80,000 מופיע,
העד, מר עזרן: 	פעמיים?
כב' הש' הדר: 	משני כיוונים. איך אתה קראת לזה משני מקורות. שזה מקרי?
העד, מר עזרן: 	יש לי שני מקורות. אם זה מקרי, כן, זה מקרי."

וראו בעמוד 71 שורה 17
"עו"ד גרוס : 	לא, אני לא שואל על עסקאות, אני שואל, רק מבקש שתאשר לי, הרי מאיפה הבאת את ה-45,000 מטר? איך הגעת למספר?
העד, מר עזרן: 	נכנסנו למערכת מידע נדל"ן, ובדקנו משנת 2002, כי זה היה חשוב לנו".

46. רוני הסביר בעמוד 74 משורה 4 כיצד בתצהיר המעודכן המספר 45,000 מ"ר שהופיע בתצהיר שתמך בבקשה לסעד זמני הפך להיות 62,830 מ"ר
"עו"ד גרוס : 	אז עכשיו אני קצת, לא, איך הפכנו מ-80,000 מקודם ל-62,830?
העד, מר עזרן: 	יפה. אם אתה שם לב, אני לא ציינתי איך זה ברוטו, נטו, וכו'. זה שטח אולמות, שאנחנו כבר יודעים, אולמן יש לנו מפה שלו, יודעים בדיוק. שטח האולמות של האנשים היה כ-62,000 מטר. ולכן כתבתי משהו שאני יודע, מדויק כבר.

47. רוני הסביר בעמוד 77 שורה 3 כי הנתון החדש בדבר 62,000 מ"ר מבוסס על מדידה שערך המודד אולמן:
"העד, מר עזרן: 	לא, זה מה שאני מסביר לך, פה 62,000 ידעתי היום, כי יש לי את אולמן, לא היה לי קודם את אולמן.
עו"ד גרוס: 	הבנתי.
העד, מר עזרן: 	איך אתה רוצה שאני, זה נתון מדויק שאני יודע, היום שקיבלתי מפות של אולמן, אני יכול להראות לך.
....
העד, מר עזרן: 	סעיף 14 כתבתי 62,830,
כב' הש' הדר : 	זה לפי אולמן?
העד, מר עזרן: 	כן.
כב' הש' הדר : 	תודה.
העד, מר עזרן: 	בערך לפי אולמן, פה,
...
כב' הש' הדר : 	יש נספח כזה עם השרטוט?
העד, מר עזרן: 	יש נספח, בטח.
עו"ד פישביין: 	לא, יש רק את הטבלאות מתוך התשריט,"

וראו בעמוד 110 שורה 31
"עו"ד גרוס : 	יפה. תאשר לי בבקשה שאותם 82,000 מטר זה שטח הרצפה.
העד, מר עזרן: 	זה מה שהוא כותב. נכון.
...
עו"ד גרוס : 	בסדר גמור, אני מתקדם, ותאשר לי בבקשה שבעצם ה-3 עמודות הבאות אלא ההצמדות שמסתכמות ל-13,000 מטר שראינו בטבלה המוקלדת, נכון, צמידויות זה ההצמדות?
העד, מר עזרן: 	צמידויות, כן אני מניח שכן."

48. רוני טען בעמוד 77 שורה 23 שגם לשיטת הנתבעת השטח הכולל הנתון שעליו מתבססת התובעת הינו מדויק.
"אני אגיד לך, אתה שואל אני אגיד לך, טלי בתצהיר שלה, באיזה סעיף בדיוק, הצהירה שאם היא תגבה 100% מכל הדיירים, היא סך הכול תגבה 5,500,000 שקל. 5,500,000 שקל לחלק ל-12, לחלק ל-7.5 שקל למטר שמשלמים, נותן 61,000, אז אתה מגיע לאותם מספרים, על פי הצהרה של טלי."

49. טלי נשאלה בעמוד 160 שורה 23 מדוע לא הציגה טבלה מטעמה לפי הסכמי הניהול ועל כך השיבה: "אני לא, לא נדרשתי."

50. טלי הציגה בעמוד 170 שורה 5 את הנתון הנכון לשיטתה: "	74,000.".
...
כב' הש' הדר: 	רק תרשה לי עוד שאלה אחת, שהנה, עכשיו היא שאלת ליבה. בעינייך, במחלוקת ביניכם, מה צריך להיות הרוב, אז זה צריך להיות רוב ביחס ל-74,000 מטר מרובע?
העדה, גב' אלגור פרי: 	לא, זה צריך להיות רוב ביחס 118 ומשהו אלף מטר מרובע ברוטו, כי כל הסכמי הניהול הם לפי הברוטו. ויש שטחים, למשל החניון, שהוא שטח מיוחד, ויש שטחים של תנובה שזה שני חניונים, שוב שטח מיוחד. אז הרוב צריך להיות לפי הברוטו.
כב' הש' הדר: 	אם מאגדים את כל אישורי הזכויות שרמ"י הוציאה תחת ידיה, אז לשיטתך מגיעים למה, ל-118,000?
העדה, גב' אלגור פרי: 	כן."
...
51. ביהמ"ש קובע כי על התובעת היה לקבל מרמ"י לא רק את רשימת החוכרים, אלא גם את המידע לגבי שטח החכירה בכל חוזה, על מנת לחשב את ההצמדה. רוני נשאל על כך בעמוד 83 שורה 14
"עו"ד גרוס: 	אני אומר לך, אני לא, אני מציע לך מה אני חושב, או מה אני טוען. אני אומר לך שזה נספח כ"ה שזה אותה טבלת שטחים מהיתר הבנייה מ-94, ונספח כ' של טבלאות אולמן. חוץ משני המסמכים האלה, מאז הבקשה לסעד זמני, לא הגשת שום דבר אחר שקשור לשטחים.
....
עו"ד גרוס: 	אין בעיה. תודה. אני רוצה להבין, מה השתנה מאז שנדחתה הבקשה לסעדים זמניים, ועד עכשיו. איזה ראיות חדשות, יכול להיות שאתה תגיד לי, אתה לא יודע. אני שואל אותך, איזה ראיות חדשות פתאום הצטרפו לתצהיר שלך, שלטענתך מוכיחות את השטחים האלה שעכשיו הצטרפו בטבלה, בנספח כ"ח?

52. רוני ענה לשאלה מה נשתנה ממועד דחיית הבקשה לסעד זמני בעמוד 86 שורה 24
"העד, מר עזרן: 	אני אגיד לך. יחידות שהיה לנו קודם, אנחנו יודעים בערך מה גודל יחידה, ממוצע של גודל יחידה, זה לא דבר מדויק, יש יחידות טיפה יותר הגדולות, טיפה יותר קטנות. מאז הגיע אולמן, ועל מנת לרשום בטאבו שהוא נשלח ע"י עו"ד צבי פשדצקי שהוא רושם את הבניין בטאבו, הוא ממונה מטעם בית המשפט לרישום בטאבו, הוא שלח את אולמן שוב עם המפות, הוא עבר איתי לפחות 3, 4 קומות. עברנו יחידה, יחידה, חדר, חדר, להתאים שזה באמת, מצאנו פתח שמישהו סגר, או מישהו סגר גלריה או דברים כאלה. כל זה נרשם, עברנו את כל הבניין. אותו עו"ד, אותו אולמן משרטט, את זה הוא הגיע לעו"ד צבי פשדצקי, ועם זה הוא רושם בטאבו. אחרי שהוא עשה את זה, הוא נתן לי העתק של הדבר הזה, לקחנו את היחידות האלה, ובדקנו מטר, מטר, כמה מטרים. ואז יש לנו מספרים מוחלטים. לא מספרים בעלמא, ולא בערך ולא על יד. יש מספרים מוחלטים כמה יחידות, מה גודלם איפה יש שירותים, כל דבר היה ברור, מוחלט, חד ערכי. וברגע שיש לך מספרים חד ערכיים, אנחנו רשמנו אותם. יותר מזה אני יכול להגיד לך, יש פה אנשים אם יכול לראות, יוסף רפאל ועידן שהצביעו בעדנו, למטה בתחתית הטבלה, ולא רשמנו את הכמות המטרים שלהם. כי לא הצלחנו לפענח מה המטרים. היינו מאוד, מאוד מדויקים. היו פה לפחות 7 יחידות של 4 אנשים שונים, שלא צירפנו אותם לסך הכל המטרים."

וראו בעמוד 89 שורה 9
"העד, מר עזרן: 	כל מי שהגיע, כל מי שיגיע להצבעה, הוא בא עם החוזה, צילום ראשוני של החוזה שלו, וכשהוא נתן את ההצבעה ישבה פקידה והסתכלה על החוזה שלו, והסתכלה על היחידות. היחידות האלה, הוא הביא אותם, זה מה שכתוב לו בחוזה. אבל המטרים שהופיעו לו בחוזה הם אחרים. והמספרים האלה, אם תסתכל על כל ההצבעות של כולם, המספרים הם אחרים. הם, הולך לפי קומות. 6 מתחיל קומה 6, 5 זה קומה 5, 4 זה קומה 4, 3 זה קומה 3, 235 אין קומה כזאת. אז המספרים האלה הם חריגים, ולקחת אחד חריג. ובחריג הזה, אם אתה שם לב, למרות שיש פה 7 יחידות, 1, 2, 3, 4, 5, 6, 7, אנחנו כתבנו 4. כי אנחנו בדקנו כמה מטרים יש לו על פי החוזה, וזה מה שכתבנו. והוא הציג לנו חוזה, שכתוב שיש לו 300 מטר."

וראו עמוד 91 שורה 9
"העד, מר עזרן: 	העמוד הראשון של החוזה. מופיע שם גם מטרים, גם יחידות, ולכן כשהוא הראה לנו את זה, חזרנו באותו רגע, ראינו שזה מסתדר 300 מטר בערך, וראינו, אחר כך הלכנו לאולמן ובדקנו את המטרז'. זה מה שקיבלנו, 300 מטר."

וראו בעמוד 94 שורה 14
"העד, מר עזרן: 	אם החוזה שלו, שהוא הצמיד אליו, היה ברור המטרז', אז לא הייתה לנו בעיה, רשמנו את זה. במקרה שלו זה היה קצת יותר מורכב."

וראו בעמוד 95 שורה 22
"כב' הש' הדר : 	אז רגע, אני אחדד. מה שאתה מכנה הצד שלך, כולם הגיעו עם העמוד,
העד, מר עזרן: 	כן, כן, הגיעו עם העמוד הראשון, עם הזה.
כב' הש' הדר : 	אז ענית לי.
העד, מר עזרן: 	והיו חריגות, החריגות,"

53. מעדות רוני עלה שמשלב הגשת התביעה ועד הגשת הראיות, התובעת ניסתה לבצע מקצה  שיפורים בכך שהתיימרה להציג תשריט מדויק לכאורה שערך המודד אולמן. אולם, התשריט לא הוגש באמצעות עורכו ולכן ביהמ"ש אינו רשאי להסתמך עליו.

54. הנתבעת טענה כי התובעת לא פעלה לצורך הוכחת השגת הרוב בהתאם לחוות דעת שהתובעת ביקשה וקיבלה מהמומחית גב' פרנקל. רוני נשאל על הוראות המומחית בעמוד 113 שורה 22
"בכדי שניתן יהיה להוכיח באופן מעשי את קיום התנאי הקבוע בחוק לכך, שההחלטה התקבלה ע"י בעלי דירות שיותר ממחצית הרכוש המשותף צמוד לדירותיהם, יש צורך בביצוע רישום כלל הנכסים שבבניין פנורמה, לייחוס הבעלים בהם בסוגיית רישום הנכסים אתייחס בהמשך".
עו"ד גרוס : 	או-קיי. אתה יכול בבקשה להראות לי רישום של כלל הנכסים בבניין פנורמה וייחוס הבעלויות בהם?
העד, מר עזרן: 	רישום של כלל הנכסים של בניין פנורמה.
עו"ד גרוס : 	וייחוס,
העד, מר עזרן: 	לא, אי אפשר, זה לא רשום כבית משותף. אי אפשר לרשום את כל הבעלים של הזה."

55. הטענה של רוני אינה נכונה שכן על בית שאינו משותף הוחלו תנאים הנדרשים מבית משותף. מכאן, שבהעדר נתונים מלשכת רישום המקרקעין, היה על התובעת לקבל הנתונים מרמ"י ולהציג תשריט שנערך ע"י מודד באמצעות הגשתו ע"י המודד שערך אותו.
 
56. מכאן שאין לפני ביהמ"ש, אלא טענות סברה של התובעת שאינן נתמכות במסמכי רמ"י, ובתשריט מודד. כאמור לעיל, די בכך כדי לדחות התביעה. אולם, ביהמ"ש ימשיך הדיון ויעמוד על פגמים נוספים.

גם אישור זכויות שהוצג לא תואם את השטח שיוחס למצביע
57. חקירת רוני בעמוד 100 שורה 31 עלה שגם אישור זכויות שהוצג לא תואם את השטח שיוחס למצביע מטעם מטרופולין:
"עו"ד גרוס : 	תאמר לי בבקשה, איך זה שבאישור הזכויות של רמ"י לגבי מטרופולין, יש 281 מטר ואצלכם בטבלה זה 300?
העד, מר עזרן: 	אני לא יודע לענות על זה."

תוצאות ההצבעה
58. רוני הסביר בחקירתו הראשונה בעמוד 15 שורה 6 כיצד הגיע למסקנה שהושג הרוב הדרוש:
ת.	76% הצביעו בעד ההחלפה מבעלי היחידות ו-21% הצביעו נגד. 
ש.	אתה בסעיף 11.ב.4.ה, עמוד אחד לפני האחרון. לאור מה שכתוב בתצהיר תשובה שלך, לפני רגע הסברת לנו על יחידות מנהל ועל כך שקיבלתם יעוץ שההחלטה צריכה להיות לפי יחידות מנהל. עכשיו אתה אומר שזה שגוי והחישוב היה לפי שטח משותף הצמוד לזכויות של כל דייר. אבקש ממך שתסביר לי מי עשה את הבדיקה של הזכויות הצמודות. אתה עשית? 
ת.	מה הכוונה לזכויות צמודות? [בית המשפט מסביר]. בעלי הנכסים, לא אלה ששוכרים, יש סדר גודל של בין 80 ל-90 בעלי נכסים. הגיעו לישיבה הזאת יותר מ-60 בעלי נכסים וכל בעלי הנכסים הגדולים ביותר הגיעו. כך שזה היה ברור לנו לחלוטין שיש יותר מ-50%. הממוצע בין ברוטו לנטו הוא בין 23 ל-25 אחוז. המסקנה היא ברירה. 
ש.	אז מה שאני מבין מהטיעון שלך זה שלא נעשתה בדיקה של כמה זכויות צמודות לבעל נכס. ידוע לכולם מה היחס בין ברוטו לנטו ולכן אנחנו מסיקים מזה שיש לנו את הרוב הדרוש?
ת.	מאחר והיה 78 מול 21 אחוז לא היה צל של ספק שאנחנו עוברים את ה-50%. הסטייה הייתה של אחוזים בודדים. הנושא של הרכוש המשותף ידוע. פאפא הם הבעלים של החניון ושל הגג שהם סופרים. לטענתם זה שלהם.

59. טלי העידה בדיון השני בעמוד 20 משורה 1 שהשטח של כל אלה שהצביעו בעד החלפת המשיבה הוא כ-23,000 מטרים, וכי את החישוב ערכה עם עורכי דינה. בעמוד 22 בשורה 3 הסבירה ש"אנחנו לא קיבלנו את הנתונים. קיבלנו נתונים חדשים בתשובה לצו. קיבלנו את הניירות הצבעה. הסעיף הזה שכתבנו, סעיף 57 שאני מצביעה שהצביעו לכאורה מסתמך על הטבלה שקיבלנו מהמבקשים." טלי העידה שישנם 180 בעלי יחידות.

60. רוני העיד בעמוד 80 שורה 12 כי התובעת סכמה לאחר ההצבעות "יחידות", במקום "שטח יחידות". 

61. לכן, כבוד השופט צימרמן קבע בהחלטה בה דחה הבקשה לסעד זמני ש"לקיומו של רוב מיוחס קרי מבין כלל בעלי הזכויות, ודאי שלא הוצגה כל ראיה, וכי למעשה הנציגות איננה מצליחה עד הנה, להציג ראיות בעלות משקל לכך שהחלטתה זו" (אותה החלטה מנובמבר), "נתקבלה כדין, אפילו לעניין סוגיית הרוב המיוחס הנדרש לכאורה". כאמור לעיל, הניסיון של התובעת לייצר בעת הבאת הראיות, תשתית ראייתית חדשה,  ע"י הסתמכות על מסמך שנחזה להיות תשריט של מודד שלא הוגש באמצעות עורכו, לא צלח ולכן, גם לעניין הסעד העיקרי יש לקבוע שהתובעת לא הוכיחה כי הושג הרוב הדרוש.

לא העידה עדה נדרשת
62. מחקירת רוני התברר בעמוד 96 בשורה 5 שמי שבדקה את המסמכים שהוצגו במעמד האסיפה לפני ההצבעה  הייתה מזכירה שלא העידה:
"העד, מר עזרן: 	אז אני אסביר, לא היה פה איזה סיסטמה מוחלטת מי ממלא מה. או-קיי. הם קיבלו דף ריק שעליו יש רק חותמת. חלק מהאנשים רשמו את שמם המלא ואת היחידות שלהם, הגישו את זה לבחורה, ישבה שם מזכירה שהיא בדקה, האם מה שהוא רושם וזה נכון, אם כן הכניסה את זה. אם לא, לא קיבלה את זה, אמרה לו לך תקן, לך תוסיף, זה לא מתאים. או-קיי.
כב' הש' הדר : 	מי זו הבחורה, הגברת?
עו"ד גרוס (המתמלל כנראה ייחס תשובה זו בטעות לעו"ד גרוס –ע.ה.) : 	מזכירה. לקחנו מזכירה שתעשה את הרישום, כי זה רישום לא פשוט, באותו רגע, בדיקה."



התובעת לא הוכיחה שהתקבל הרוב הדרוש
63. לנוכח כל האמור לעיל, ביהמ"ש דוחה התביעה שכן לא הוכח שרוב מיוחס, כנדרש, הצביע בעד החלפת הנתבעת. יובהר ויודגש שאין בפסק דין זה כדי למנוע מהתובעת לקיים הצבעה נוספת. 

64. ככל שתתקיים הצבעה נוספת יהיה על התובעת לקבל מלוא הנתונים מרמ"י לצורך חישוב הרוב הנדרש מראש מתוך כלל בעלי זכויות החכירה. זכות ההצבעה וכח הצבעה לעניין חישוב ההצמדה של הרכוש המשותף יקבע מראש ויפורסם לפחות 7 ימים לפני מועד האסיפה הכללית, או ההצבעה. במועד ההצבעה, בעל תפקיד, יבצע רישום מדויק של המשתתפים בהצבעה ויחשב סכום השטח הצמוד הכולל ברכוש המשותף שבעליהם תמך בהחלפה, בהתאם לתוצאות ההצבעה.

65. ביהמ"ש ער לטענה שאין להביא בחשבון את השטחים בהם בעלים החברה האחות של הנתבעת עקב ניגוד עניינים. אולם, מכיוון שממילא ביהמ"ש דוחה התביעה, אין מקום להכריע בטענה זו במסגרת התביעה כאן.

הטענה כי הנתבעת לא מילאה חובתה לתחזק הבנין כיאות
66. כאמור לעיל, התובעת ביקשה להחליף את התובעת גם מכח טענות רבות נוספות לתפקוד לקוי כגון עקב חניה שנסגרה והפכה למחסן (ראו בעמוד 52 בשורה 17 בחקירת גבריאל), כניסה נעולה לחניון (ראו בעמוד 53 בשורה 1 בחקירת גבריאל), אי תשלום דמי ניהול בגין שטחים שבבעלות טלי והעברת האחריות לאיטום הגג לחברה אחרת שבבעלות טלי (ראו חקירת טלי בעמוד 185 שורה 11). 

67. עלה סימן שאלה לגבי הקפאת פעילות טנדו, היא החברה שלטענת התובעת באה בנעלי הנתבעת. גבריאל הכחיש בעמוד 53 שורה 26 הטענה שטנדו הגיעה להסכמה עם "עם התובעת, על-כך שאתם יוצאים מהבניין עד שיסתיים ההליך המשפטי. אתה אומר שהטענה הזו לא נכונה?
             העד, מר שיש: 	אז אני אענה לך קצת בהרחבה. מי שחותם, מי שחתום על ההסכם עם   
             הנציגות, מי שמתכנן ומאשר את המהלכים מול הנציגות, זה אני ואני בלבד. אני מנכ"ל 
             הקבוצה. אין ולא היה שום דבר אמת בין מה שאמרת עכשיו, לבין משהו שאני יודע."

68. גם רוני דחה טענה זו בעמוד 115 שורה 24
"העד, מר עזרן: 	לא ידוע לי על הקפאה. מה שכן ידוע לי, אני אציין מדויק. מכיוון שהייתה תקופה של קורונה, ולא כל האנשים הגיעו לבניין, הגיעו לפעמים 20%, לפעמים 30%,ז אז אנחנו הסכמנו שהוא יעשה באפר, כמות האנשים לא תהיה כל הזמן זהה, זה ההסכמה היחידה. אבל להקפיא מה פתאום"

69. בין אם הוקפאה פעילות טנדו ובין אם לאו, בעניין הטענות הנוספות להצדקת החלפת הנתבעת, עלו מספר קשיים.

70. התברר מחקירת גבריאל בעמוד 48 שורה 27 שיוסי לא עדכן תצהירו כנדרש. יוסי הצהיר במסגרת הבקשה למתן סעד זמני "שאמור להגיע מכיבוי אש" מסמך וחזר על כך גם בתצהיר הנוסף שהגיש 10 חודשים לאחר מכן, על אף שזמן רב קודם לכן, המסמך התקבל בידי התובעת. גבריאל אישר בעמוד 50 שורה 11 "זה אכן מה שהוא הצהיר. כן."

71. מחקירת יועץ הבטיחות שרון בעמוד 124 שורה 28 עלה שעבודתו הופסקה ע"י הנתבעת בטרם הוכנה תוכנית מילוט. טלי אישרה זאת בעמוד 188 שורה 30 והסבירה ש"הסתבר לנו שצריך תוכנית מדידה מפורטת של הבניין, כל צינור וכל ארון וכל נישה של הבניין, שזה בסדרי גודל, יכול להיות שאני טועה, אבל בסביבות 180,000 שקל, הוא, מר חזן עצמו דורש עוד 130,000 שקל. פנינו אל דיירי הבניין, ניסינו לקדם איתם את זה, נתקלנו בחומה. אנחנו עושים מה שאפשר כמו שאמרתי, אני גם שמה מכספי הפרטי, ומה גם שכיבוי אש היו בשבוע שעבר, הקצין גיורא חיון, והוא היה מאוד מאושר מאיך שנראה הבניין."

72. ביהמ"ש קובע שברגע שחלק גדול מבעלי הזכויות לא מכיר בנתבעת כחברת ניהול, ולא משלם לה דמי ניהול, אין הצדקה לצפות ממנה לנהל את הבניין על חשבונה. ביהמ"ש וידא במהלך שמיעת התובענה, כפי שפורט קודם לכן, שהרשויות ערות לטענה לבעיה הבטיחותית. מכאן, שכל עוד הרשויות, לרבות, רשות כיבוי אש, לא הפסיקו הפעילות בבניין, מכאן שלדעתן, אין סיכון לחיי אדם.

הטענה להסגת גבול לא הוכחה
73. התובעת העלתה שורה ארוכה של טענות נגד הנתבעת וביהמ"ש לא חייב על פי הפסיקה לעסוק בכולן. אחת מטענות רבות אלה, היא טענה להסגת גבול. מצופה היה שתוגש תביעה בזמן אמת בעניין הסגות הגבול הנטענת עם תשריטים המפרטים הסגת הגבול. התובעת אינה מעוניינת בסילוק יד הנתבעת, אלא בהחלפתה ולכן העלתה הטענה באופן כללי כסיבה נוספת, בעיניה, להחלפתה. אולם, הטענה לא הוכחה כדבעי ולכן ביהמ"ש דוחה אותה.



הטענה לאי גביה
74. התובעת טענה שהנתבעת לא גובה דמי ניהול. בעמוד 149 התברר מחקירת טלי שהנתבעת לא תובעת את בעלי הנכסים שלא משלמים לה דמי ניהול, למעט בודדים. בעמוד 151 טענה ש"ב-20 הגבייה עמדה על סביבות 50%, ב-21 כבר 60%. מאוד קשה."

75. טלי הסבירה הסיבה לכך שהוגשו מעט תביעות בתירוצים שונים. אולם, כל עוד מעמד הנתבעת לא יוכרע בהצבעה נוספת תוך זמן קצר, יש קושי לצפות ממנה לנהל תביעות במצב של חוסר ודאות לגבי מעמדה.

76. לא זו אף זו, שעה שהתובעת אינה מכירה בנתבעת וטוענת כי התקשרה עם מתחזק אחר, אין לקבל הטענה שיש להחליף הנתבעת מכיוון שאינה גובה דמי ניהול.

הטענה לניגוד עניינים ומעשי הונאה וגניבה
77. התובעת ייחסה לנתבעת "הונאה" ו"גניבה מתמשכת של כספי הניהול". טענה חמורה זו למעשים פליליים לא הוכחה ולבטח לא ברף הגבוה יותר הנדרש לצורך הוכחת טענה לביצוע עברה פלילית במסגרת תביעה אזרחית. ראו לעניין זה  ע"א 7456/11 בר נוי נ' מלחי [פורסם בנבו]. ביהמ"ש התרשם שיש לכאורה ניגוד עניינים בין כובעה של בעלי הנתבעת כבעלי חברת ניהול ובין כובעה כבעלי מקרקעין בבניין. אולם, לא הוכח, כאמור לעיל, שניגוד העניינים, עלה כדי ביצוע מעשים פליליים כביכול. יהיה מקום להביא בחשבון ניגוד העניינים, עת תתבצע הצבעה נוספת לגבי מניין הקולות.

ביהמ"ש דוחה הטענה כי יש להחליף הנתבעת עקב פגמים בהתנהלותה
78. לנוכח האמור לעיל, ביהמ"ש קובע כי לא הוצגו טעמים המצדיקים ביטול ההתקשרות עם הנתבעת עקב אי מילוי תפקידה, או עקב ביצוע מעשים פליליים. מכאן, שככל שלא יהיה שינוי נסיבות, הדרך היחידה להחלפת הנתבעת הינה ע"י קיום אסיפה כללית או הצבעה  וביצוע ההצבעה באופן תקין.

מתן מידע
79. התובעת טענה בסיכומיה כי הדוחו"ת שמגישה הנתבעת אינם דוחו"ת כספיים, אלא "מספר נתונים בודדים". התובעת הלינה, ולדעת ביהמ"ש בצדק על כך שאין חשבון בנק ייעודי לניהול הבניין. אולם, אין לפני ביהמ"ש סעד בסוגיה זו. התובעת אינה מעוניינת בשיפור עבודת הנתבעת, אלא בהחלפתה ולכן אין לפני ביהמ"ש תביעה המפרטת הנתונים המבוקשים לעניין אופן מתן המידע הנדרש ע"י הנתבעת.

80. הטענה שגובה עמלת הניהול אינו מעוגן בהסכם, מעלה קושי מבחינת התובעת שכן עולה בשיהוי רב. כמו כן, גם בעניין זה מצופה היה שהתובעת תגיש תביעה לעיגון הסוגיה ולא תעלה הסוגיה כסיבה להחלפת הנתבעת.

81. לכן, ביהמ"ש קובע כי דין הטענות למידע להתברר לפני המפקח על רישום המקרקעין ככל שהתובעת תתמקד בעניין זה ולא בהחלפתה של הנתבעת.

דיון בהוצאות
82. ביהמ"ש דחה התביעה ומכאן שיש לחייב התובעת בהתאם בהוצאות הנתבעת. אולם, על אף המחדלים המהותיים בניסיון התובעת להוכיח הרוב הדרוש, ביהמ"ש התרשם שיש קושי בהמשך ניהול הבניין ע"י הנתבעת, גם בשל ניגוד העניינים בו לוקה וגם בשל משך הזמן הרב בו מנהלת הבניין וההתרשמות הכללית היא שיש התנגדות רחבה להמשך ניהול הבניין על ידה. בשים לב להוצאות הכבדות שכבר הוטלו על התובעת, ביהמ"ש קובע כי כל צד יישא בהוצאותיו. 

סוף דבר

83. דוחה התביעה ללא צו להוצאות.

ניתן היום,  י"ט ניסן תשפ"ב, 20 אפריל 2022, בהעדר הצדדים.

